gl fr fr fr en gl gl gl gl gl gl gl gl gl gl gl gl gl ca gl gl gl gl gl gl es gl gl gl gl gl gl gl gl gl gl gl gl gl gl en gl gl gl en gl en gl gl gl gl gl gl gl gl gl gl gl gl gl gl gl es gl gl gl es es gl gl gl gl gl en es es gl gl gl en pt ca gl en es pt en fa tr en
Novos Académicos Correspondentes na Apertura de Curso 2020 | ragc
Bioloxía e Ciencias da Saúde
Matemáticas, Física e Ciencias da Computación
Á Transferencia de Tecnoloxía de Galicia
Discursos de Inauguración de Curso
Novos Académicos Correspondentes na Apertura de Curso 2020
by RAGC | Xan 17, 2020 | Novas
O próximo día 21 de xaneiro, ás 19:00 no Pazo de San Roque, terá lugar a apertura do curso 2020 da Real Academia Galega de Ciencias. A lección maxistral será impartida polo Prof. Dr. D. Juan Ramón Vidal Romaní, con título “A xeoloxía e o cambio climático na Terra”.
O acto completarase coa toma de posesión de cinco novos “Académicos Correspondentes”, por cada unha das cinco secciones que compoñen a RAGC, Luís Liz Marzán, Xosé Ramón Bustelo, Aníbal Figueiras, Beatriz González e Manuel de León.
Con estes cinco ingresos, a RAGC incrementa a súa nómina de científicos e científicas galegos –ou cunha estreita vinculación a Galicia– de recoñecido prestixio nas súas áreas de coñecemento e que exercen a súa actividade investigadora en centros de referencia no resto de España ou no estranxeiro, con capacidade para contribuír á promoción da ciencia en Galicia a través da RAGC.
Luís Liz-Marzán, natural de Lugo, é considerado un dos pioneiros no campo da nanoplasmónica e as súas aplicacións na biomedicina. Tras doutorarse en Química pola Universidade de Santiago de Compostela (USC) e realizar unha estancia de dous anos na Universidade de Utrecht, incorporouse á Universidade de Vigo, onde obtivo a cátedra de Química Física. Desde 2012 é profesor Ikerbasque e director científico do Centro de Investigación Cooperativa en Biomateriais (CIC biomaGUNE), en San Sebastián. Dirixiu máis de 30 teses doutorais e foi profesor convidado en institucións en todo o mundo. Entre os seus numerosos premios destacan a Medalla da Real Sociedade Española de Química, o Premio Rey Jaime I de Investigación Básica e o Premio Nacional de Investigación en Ciencia e Tecnoloxía Químicas. É membro da European Academy of Sciences e da Real Academia de Ciencias de España. Obtivo tamén a prestixiosa ERC Advanced Grant en dúas ocasións.
Xosé R. Bustelo (Padrón, A Coruña) é profesor de investigación no Consello Superior de Investigacións Científicas (CSIC) e investigador principal no Centro de Investigación Biomédica sobre o Cancro (CIBERONC). O seu traballo céntrase na comprensión dos mecanismos de transducción de sinais que contribúen ao desenvolvemento do cancro e outras enfermidades. O seu grupo identificou xenes implicados nestes procesos, novos programas tumorais, dianas terapéuticas e pegadas xenéticas diagnósticas con potencial interese clínico. Logo de doutorarse en Bioloxía pola USC especializouse durante varios anos nos Estados Unidos ata o seu regreso, cando se integrou no CSIC. A súa produción científica inclúe ata agora 140 artigos científicos e varias patentes. A súa traxectoria foi recoñecida por premios coma o Young Investigator Award for Cancer Research (USA), o Premio Nacional de Oncoloxía Echevarne, o Premio Pfizer de Investigación Básica e o Premio Severo Ochoa de Investigación Biomédica. Desde 2019 é presidente da Asociación Española de Investigación sobre o Cancro.
Beatriz González López-Valcárcel, nacida en Vigo, é experta en investigación en economía da saúde pública e da prevención (obesidade, tabaco, desigualdades sociais en saúde), mercados laborais e planificación de recursos humanos, adopción e difusión de novas tecnoloxías sanitarias, e economía do medicamento. Licenciada en Ciencias Económicas  pola USC, doutorouse pola Universidade de La Laguna e obtivo a Cátedra de Métodos Cuantitativos en Economía e Xestión da Universidade de Las Palmas de Gran Canaria. É profesora de cursos de posgrao e doutoramento en decenas de universidades españolas e estranxeiras, labor que compaxina co liderado de proxectos de investigación estatais e europeos e coa consultoría en países como México, Brasil, Arxentina, Chile e Mozambique. Foi presidenta da Asociación de Economía da Saúde e da Sociedade Española de Saúde Pública e Administración Sanitaria, así como da sección de Public Health Economics da Asociación Europea de Saúde Pública. No ano 2011 foi condecorada coa Cruz da Orde do Mérito Civil de Sanidade.
Aníbal R. Figueiras Vidal (Vigo) é profesor e investigador na Universidad Carlos III de Madrid, especializado no tratamento dixital de sinais e na aprendizaxe de máquinas (machine learning). Licenciado e doutor en Enxeñería de Telecomunicación, é catedrático de Universidade desde 1976 e tivo un papel decisivo na posta en marcha da Escola de Enxeñería de Telecomunicación da Universidade de Vigo. Ten publicadas máis de 400 contribucións científico-técnicas (artigos e relatorios) e exerce como consultor e avaliador para numerosos organismos e publicacións estatais e internacionais. Ata o de agora coordinou un centenar de proxectos e contratos de I+D e dirixiu varias decenas de teses doutorais. Recibiu o Premio Miguel Catalán 2019 da Comunidade de Madrid á traxectoria investigadora. É Académico Numerario da Real Academia de Enxeñería –da foi presidente de 2007 a 2011– e correspondente da Academia de Enxeñería de México. Ademais, recibiu doutoramentos honoris causa das Universidades de Vigo e San Pablo (Arequipa, Perú).
Manuel de León (Zamora), licenciouse e doutorouse en Matemáticas pola USC, onde exerceu como docente ata incorporarse ao CSIC. Alí foi o encargado de fundar o Instituto de Ciencias Matemáticas (ICMAT), centro de excelencia Severo Ochoa. O seu traballo de investigación céntrase na xeometría diferencial, a física matemática e a xeometría mecánica, campos nos que ten publicado uns 300 artigos de investigación e catro monografías. Foi tamén o fundador e director do Journal of Geometric Mechanics (American Institute of Mathematical Sciences) e desenvolve un intenso labor de divulgación das matemáticas. Dirixiu 11 teses doutorais en cinco universidades diferentes e foi vicepresidente da Real Sociedade Matemática Española, así como fundador e presidente do Comité Español de Matemáticas (CEMAT). É membro numerario da Real Academia de Ciencias Exactas, Físicas e Naturais e correspondente da Real Academia Canaria de Ciencias, así como Medalla da Real Sociedade Matemática Española.
O Día da Ciencia en Galicia celébrase o 6 de outubro en Santiago cun acto dedicado á figura de Juan Rof Codina, impulsor da veterinaria en Galicia e España
A RAGC recoñece a traxectoria de cinco científicas e científicos galegos coas Medallas de Investigación 2022
Carmen Álvarez Lorenzo aborda a importancia dos medicamentos personalizados no seu ingreso como académica numeraria da RAGC
Ángel Carracedo, Premio Otero Pedrayo 2022
Éxito da charla e visita guiada ao fondo Rof Codina
I Ciclo de Conferencias Científicas Aida Fernández Ríos
Gañadores dos Premios de Investigación Ernesto Viéitez 2020 da RAGC
Categorías Seleccionar categoría Foto album gal Novas
Real Academia Galega de Ciencias
15782, Santiago de Compostela, A Coruña
De luns a venres, de 9:00 a 14:00 horas e de 16:00 a 18:00 horas.
Todos os dereitos reservados: Real Academia Galega de Ciencias (RAGC) ®